
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
esityksestä neuvoston päätökseksi Europan unionin ja Ecuadorin tasavallan välisen, Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnassa toimivaltaisten Ecuadorin viranomaisten välistä yhteistyötä koskevan sopimuksen allekirjoittamisesta Euroopan unionin puolesta
(10965/2025 – C10‑0219/2025 – 2025/0120(NLE))
(Hyväksyntä)
Euroopan parlamentti, joka
–	ottaa huomioon esityksen neuvoston päätökseksi (10965/2025),
–	ottaa huomioon luonnoksen Euroopan unionin ja Ecuadorin tasavallan väliseksi, Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnassa toimivaltaisten Ecuadorin viranomaisten välistä yhteistyötä koskevaksi sopimukseksi (10969/2025),
–	ottaa huomioon neuvoston Euroopan unionin toiminnasta tehdyn sopimuksen 16 artiklan 2 kohdan ja 88 artiklan sekä 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan mukaisesti esittämän hyväksyntää koskevan pyynnön (C10‑0219/2025),
–	ottaa huomioon työjärjestyksen 107 artiklan 1 ja 4 kohdan sekä 117 artiklan 7 kohdan,
–	ottaa huomioon kansalaisvapauksien sekä oikeus- ja sisäasioiden valiokunnan suosituksen (A10‑0000/2025),
1.	antaa hyväksyntänsä sopimuksen tekemiselle;
2.	kehottaa puhemiestä välittämään parlamentin kannan neuvostolle ja komissiolle sekä jäsenvaltioiden ja Ecuadorin tasavallan hallituksille ja parlamenteille.

Kansainvälinen järjestäytynyt rikollisuus ja terrorismi ovat luontaisesti rajatylittäviä ilmiöitä. Rikollisverkostot, jotka harjoittavat huumausaineiden salakuljetusta, ihmiskauppaa, aseiden salakuljetusta ja rahanpesua, toimivat usein maailmanlaajuisesti ja käyttävät hyväkseen oikeudellisia tyhjiöitä ja lainkäyttövallan puutteita välttääkseen havaitsemisen ja syytteeseenpanon. Tässä yhteydessä on huomattavaa, että Latinalainen Amerikka on merkittävin alue, jolla kokapensasta viljellään ja kokaiinia tuotetaan. Sitä jatkokuljetetaan sen satamista Euroopan unioniin alueelle. Lisäksi Latinalaisesta Amerikasta salakuljetetaan ihmisiä seksuaalista hyväksikäyttöä ja vähemmässä määrin työvoiman hyväksikäyttöä varten sekä lennätetään maahantulijoita laittomasti EU:hun.

Laajempi operatiivinen yhteistyö ja merkityksellisten tietojen jakaminen Europolin ja Ecuadorin välillä olisi tärkeää vakavien rikosten torjunnassa monilla yhteistä etua koskevilla rikollisuuden aloilla. Näin yhteiskunnistamme tehtäisiin turvallisempia. Vastaava yhteistyö on käynnistetty jo aiemmin, kun lokakuussa 2023 solmittiin Europolin ja Ecuadorin välinen työjärjestely. Lisäksi Ecuador on lähettänyt yhteyshenkilön Europoliin. Tämä ei kuitenkaan ole tehokas väline kansainvälisten rikollisverkostojen torjunnassa niin kauan kuin henkilötietoja ei voida vaihtaa. Laajempi operatiivinen yhteistyö ja merkityksellisten tietojen jakaminen Europolin ja Ecuadorin välillä on tärkeää vakavien rikosten torjunnassa monilla yhteistä etua koskevilla rikollisuuden aloilla.

EU:n ja Ecuadorin välinen Europolin ja Ecuadorin viranomaisten välistä yhteistyötä koskeva sopimus mahdollistaa henkilötietojen toimittamisen lainvalvontaviranomaisille, mikä on keskeistä rikollisuuden torjumiseksi. Lisäksi sopimuksessa määritetään yleiset tietosuojaperiaatteet, henkilötietojen luokat sekä automaattista tietojenkäsittelyä ja henkilötietojen siirtämistä koskevat säännöt. Siihen kuuluu myös suojatoimia, kuten tiedonsaanti-, oikaisu- ja poistamisoikeus ja oikeus käsittelyn rajoittamiseen. Euroopan tietosuojavaltuutettu totesi, että sopimuksessa on yksityisyydensuojan sekä perusoikeuksien ja -vapauksien suhteen riittävät suojatoimet.

Europolin ja Ecuadorin toimivaltaisten viranomaisten välinen yhteistyö on välttämätöntä vakavaan rikollisuuteen ja terrorismiin puuttumiseksi. Kumppanuus edistää tiedustelutiedon jakamista, vahvistaa institutionaalista valmiutta, yhdenmukaistaa oikeudellisia kehyksiä ja mahdollistaa koordinoidut toimet, mikä parantaa turvallisuutta Euroopassa, Latinalaisessa Amerikassa ja muualla. Tällainen yhteistyö korostaa periaatetta, että globalisoituneessa maailmassa yhteiset toimet eivät ole ainoastaan hyödyllisiä vaan rauhan ja vakauden elinehto.

<FootprintIntro>Esittelijä ilmoittaa yksinomaisella vastuullaan, ettei hän ole sisällyttänyt mietintöönsä mitään tietoja pakollisesta avoimuusrekisteristä tehdyn toimielinten välisen sopimuksen[footnoteRef:1] soveltamisalaan kuuluvilta edunvalvojilta tai kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt, jotka olisi mainittava tässä liitteessä työjärjestyksen liitteessä I olevan 8 artiklan mukaisesti.</FootprintIntro> [1:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: https://eur-lex.europa.eu/eli/agree_interinstit/2021/611/oj?eliuri=eli%3Aagree_interinstit%3A2021%3A611%3Aoj&locale=fi).] 

